Este cea de-a 28-a aniversare a lui Hubble, si, ca în anii precedenți, telescopul o sărbătorește printr-o nouă imagine care îți taie respirația.
Imaginea acestui an ne ia la drum prin spectaculoasa Nebuloasă Lagună - un loc mai puțin pașnic și idilic decât ar sugera-o numele.
Acum 28 de ani, pe 24 aprilie 1990, Hubble a fost lansat în spațiu, la bordul navetei spațiale Discovery
Această misiune ambițioasă a fost - și este încă - posibilă doar datorită colaborării de succes între NASA și Agenția Spațială Europeană, ESA.
Mulțumită acestei colaborări, Hubble a putut să revoluționeze modul în care înțelegem Universul prin descoperirile uluitoare făcute.
Pentru a sărbători această poveste de succes, în fiecare an, Hubble își folosește o mică parte din timpul de observație pentru a face o poză de aniversare, arătându-ne frumusețea cosmosului.
Imaginea de anul acesta prezintă multicolora Nebuloasă Lagună, un nor interstelar colosal, situat în constelația Sagittarius, la aproximativ 5000 de ani lumină distanță
Din cauza dimensiunii relative mari a nebuloasei, Hubble poate fotografia doar o parte din ea - dar această imagine în grosplan dezvăluie niște detalii uluitoare.
La fel ca multe alte maternități stelare, Nebuloasa Lagună se poate lăuda cu multe stele mari, de temperatură înaltă.
Radiația ultravioletă emisă de acestea ionizează gazul înconjurător, făcându-l să strălucească puternic și sculptându-l în forme fantomatice, ca de pe altă lume.
Nebuloasa conține “torsade” interstelare - structuri stranii, filiforme, făcute din praf și gaze
În alte locuri, petice de praf extrem de dens obturează lumina stelelor din fundal
Aceste ghemotoace de gaze se prăbușesc treptat sub propria gravitație.
Într-o zi, în centrele lor se vor forma noi stele.
Instrumentele versatile ale Hubble și capacitatea sa de a vedea în infraroșu i-au permis de asemenea să vadă prin norii de praf.
Aceasta a dezvăluit uimitoarea complexitate internă a nebuloasei, și tinerele stele pe care aceasta le conține.
Cândva, la moartea acestor stele, ele își vor elibera materialele componente înapoi în nebuloasă, pentru a fi reciclate într-o nouă generație de stele.
Acest ciclu al vieții și morții stelelor va continua,
sculptând și mai multe forme frumoase, șuvoaie și modele de lumină și întuneric prin superba Nebuloasă Lagună.
Transcris de ESO. Tradus de Ruxandra Vâlcu